Det tilkommer ikke Fællesskabets retsinstanser under udøvelsen af deres kompetence til at prøve retsakters lovlighed at give institutionerne påbud, men det påhviler vedkommende forvaltningsorgan at træffe de nødvendige foranstaltninger til opfyldelse af en dom i et annullationssøgsmål.

I forbindelse med indgåelsen af offentlige kontrakter er formålet med en indkøringsfase, der gør det muligt for den nye kontrahent at blive fortrolig med den tidligere version af den teknologi, han har til opgave at udskifte, at sikre, at den høje kvalitet af de tjenesteydelser, der skal leveres, bevares. På den ene side ydes der i denne fase fortsat betaling for leveringen af de pågældende tjenesteydelser på grundlag af den kontrakt, som er indgået med den eksisterende kontrahent, på den anden side er den nye kontrahent endnu ikke i stand til fuldt ud at garantere kvaliteten af de tjenesteydelser, anvendelsen af den nye version af teknologien kræver. At der skal være en indkøringsfase, er således i den nye kontrahents egen interesse, idet indkøringsfasen gør det muligt for denne fuldt ud og i tilstrækkeligt god tid at gøre sig bekendt med en teknologi, kontrahenten vil skulle arbejde med, på et tidspunkt, hvor denne endnu kun kan levere begrænsede tjenesteydelser. Det forhold, at der ikke ydes betaling for en sådan indkøringsfase, er derfor ikke i sig selv diskriminerende.

I denne særlige sammenhæng gør iagttagelsen af ligebehandlingsprincippet det dog nødvendigt at foretage en afvejning af de berørte interesser. Derfor skal der for i så vid udstrækning som muligt at overholde princippet om ligebehandling af de bydende og for at undgå konsekvenser, der ville stride imod den tjenestes interesse, der varetages af den ordregivende myndighed, ske en udligning af de eventuelle fordele, den eksisterende kontrahent eller en bydende, som er knyttet til denne gennem en aftale om underleverance, nyder godt af, men kun i det omfang det i teknisk henseende er enkelt at foretage en sådan udligning, hvis udligningen er økonomisk rimelig, og hvis den ikke indebærer en tilsidesættelse af den eksisterende kontrahents eller den nævnte underleverandørs rettigheder.

Beslutter en ordregivende myndighed at indlede en udbudsprocedure med henblik på tildeling af en kontrakt, som indtil da er blevet gennemført af en enkelt kontrahent, indebærer princippet om ligebehandling af de bydende ikke, at den ordregivende myndighed er forpligtet til totalt at udligne alle de fordele, det indebærer for en bydende, at dennes underleverandør er den eksisterende kontrahent.

Ved indgåelse af offentlige kontrakter er Kommissionen forpligtet til at sikre alle bydende ligebehandling og dermed lige muligheder på alle stadier i proceduren, således at de gives lige chancer i forbindelse med udformningen af deres bud, hvilket indebærer, at de samme betingelser må gælde for alle bydende.

Gennemsigtighedsprincippet, som er en følge af ligebehandlingsprincippet, indebærer, at alle tekniske oplysninger, som har betydning for forståelsen af udbudsbekendtgørelsen eller af udbudsbetingelserne, på et så tidligt tidspunkt som muligt stilles til rådighed for samtlige de virksomheder, der deltager i en udbudsprocedure, således at alle rimeligt velinformerede og normalt omhyggelige bydende kan forstå deres nøjagtige indhold og fortolke dem på samme måde, og således at den ordregivende myndighed behørigt kan kontrollere, om de bydendes bud opfylder kriterierne for den pågældende kontrakt

En krænkelse af princippet om lige muligheder for de bydende og af princippet om gennemsigtighed udgør dermed en uregelmæssighed ved den administrative procedure, der har krænket de berørte parters ret til information. En uregelmæssighed ved proceduren kan imidlertid kun føre til annullation af den pågældende beslutning, hvis det påvises, at den administrative procedure kunne have ført til et andet resultat, hvis uregelmæssigheden ikke var forekommet, og den bydende havde haft adgang til relevante oplysninger fra begyndelsen af proceduren, samt hvis der var en — om end begrænset — mulighed for, at denne bydende kunne have udvirket, at proceduren fik et andet udfald.

Kommissionens beslutning om tildeling af en kontrakt skal derfor annulleres, da Kommissionen har tilsidesat princippet om ligebehandling af de bydende ved ikke fra begyndelsen af udbudsproceduren at stille visse tekniske oplysninger, som var nødvendige for udarbejdelsen af bud, til rådighed for samtlige potentielle bydende, og da denne tilsidesættelse har kunnet påvirke tildelingen af den omtvistede kontrakt.

(jf. præmis 141, 143-145, 147 og 204)